钦定古今图书集成/理学汇编/字学典/第155卷 > 《赵希鹄洞天清录》 > 《古砚辨》
## 钦定古今图书集成/理学汇编/字学典/第155卷 > 《赵希鹄洞天清录》 > 《古砚辨》

世之论砚者，皆曰“多用歙石”，盖未知有端溪。殊不知
历代以来，皆采端溪。至南唐李主时，端溪旧坑已竭，
故不得已而取其次，歙乃端之次，其失一也。近时好
事者作《砚谱》，惟分端溪上、中、下三岩，而不知下岩惟
有旧坑，无新坑，上、中二岩则皆有旧新坑，于歙亦然。
其失二也。世之论端溪者，惟贵紫色，而不知下岩旧
坑，惟有漆、黑、青、花二种，初未尝有紫，无它，未曾观古
砚耳。其失三也。余虑世人贵耳鉴而无心赏，故述《古
砚辨》，惟说端、歙二溪而不它及。盖端、歙或强以为砚，
宁不羞见子墨、客卿乎？是说非老于用砚者，其孰能
知之。